এস এম শাহরিয়ার সৌরভ সেজান। জাহাঙ্গীরনগর বিশ্ববিদ্যালয়ে ভূগোল ও পরিবেশ বিজ্ঞানের ছাত্র ছিলেন। ভালো গিটার বাজাতেন। শখ ছিল রান্না করা। মজার মজার রান্না করে মাঝেমধ্যেই তাক লাগিয়ে দিতেন। একটা রেস্টুরেন্ট দেওয়ার স্বপ্ন দেখতেন। ১ জুলাই সকালে মায়ের হাতে খিচুড়ি খেয়েছিলেন। তারপর হেলমেটটা তুলে নিয়েছিলেন হাতে। স্ত্রী মুনিয়া এগিয়ে দিয়েছিলেন লিফট পর্যন্ত। মিনিট বিশেক পর ফোনে মুনিয়া জানতে পারেন সেজান দুর্ঘটনার শিকার হয়েছেন। মুনিয়া প্রথমে ভেবেছিলেন, হাতে বা পায়ে আঘাত পেয়েছেন। হাসপাতালে গিয়ে জিজ্ঞেস করেছিলেন, জরুরি বিভাগ কোন দিকে? এর মধ্যে একজন এগিয়ে এসে সান্ত্বনা দিতে থাকে আর বলে, সবই ওপরওয়ালার ইচ্ছা। মেনে নাও। মুনিয়া বুঝতে পারেন না কী মেনে নিতে বলছে। বিয়ের বছরও গড়ায়নি। তাঁকে ধরে ধরে একটা হিমশীতল ঘরে নিয়ে গেল কয়েকজন। দেখলেন সাদা কাপড়ে পুরোটা ঢাকা সেজান আরাম করে ঘুমাচ্ছেন। এখনো মুনিয়া প্রতিদিন কলিংবেলের অপেক্ষা করেন। ভাবেন সেজান ফিরলে একসঙ্গে খাবেন। একসঙ্গে অনেক পথ পাড়ি দেবেন বলেছিলেন সেজান। কিন্তু রাত গভীর হয়, সেজান ফেরেন না।